En 36-årig mand er blevet anholdt, efter han i nat kort før klokken 03 trængte ind til en 49-årig kvinde i en lejlighed på Vesterkæret i Aalborg. Den 36-årige mand bankede på kvindens dør og nogle vinduer, og kvinden ringede derfor til politiet. Ifølge vagtchef ved Nordjyllands Politi Jesper Sørensen åbnede kvinden døren, og manden kom ind og tog fat i hendes arm og hals og tvang sig ind i lejligheden. - Han laver også noget hærværk inde i lejligheden og smadrer blandt andet en foldedør og noget inventar, siger Jesper Sørensen. Derefter forlod manden lejligheden og gik over til sig selv i et kolonihavehus i nærheden. Her satte han ild til en madras, som lå ude på en græsplæne. Politiet ankom til stedet og fik manden anholdt. Han er sigtet for vold, husfredskrænkelser og hærværk. Derudover er han sigtet for at overtræde beredskabsloven i forbindelse med, at han stak ild i madrassen. Ifølge Jesper Sørensen har manden og kvinden et kendskab til hinanden.
36-årig mand er anholdt for vold og hærværk og for at sætte ild til en madras i en kolonihave i Aalborg.